ഇവിടെ ഇങ്ങനെയാണ് ഭായ്, പാര്ട്ടിയുടെ,കൊടിയുടെ നിറം നോക്കിയാണ് നീതി രമ്യ ഹരിദാസ് പാര്ട്ടിയുടെ, കൊടിയുടെ നിറം നോക്കിയാണ് കേരളത്തില് നീതിയെന്ന് രമ്യ ഹരിദാസ്. തിരുവനന്തപുരം കോര്പ്പറേഷന് മേയര് ആര്യാ രാജേന്ദ്രനെതിരായ വിവാദ പരാമര്ശത്തില് കോണ്ഗ്രസ് നേതാവ് കെ മുരളീധരനെതിരെ കേസെടുത്ത സംഭവത്തില് പ്രതികരിക്കുകായിരുന്നു രമ്യ. രമ്യ ഹരിദാസിനും, കെ.കെ രമ എം.എല്.എയ്ക്കും, എം.ജി യൂണിവേഴ്സിറ്റിലെ എ.ഐ.എസ്.എഫ് വനിതാ നേതാവിനും വാളയാറിലെ അമ്മയ്ക്കും ഒരു നീതി. മേയര് ആര്യാ രാജേന്ദ്രനും സി.പി.ഐ.എം അംഗങ്ങള്ക്കും പാര്ട്ടിയെ പുകഴ്ത്തിയും അനുകൂലിച്ചും പാര്ട്ടിയുടെ നെറികേടുകള്ക്ക് മൗനം പാലിക്കുകയും ചെയ്യുന്ന വനിതകള്ക്ക് മറ്റൊരു നീതിയുമെന്നും രമ്യ ഫെയ്സ്ബുക്കില് കുറിച്ചു. ബ്ലോക്ക് പഞ്ചായത്ത് പ്രസിഡണ്ടായിരുന്ന രമ്യ ഹരിദാസിനെ എല്.ഡി.എഫ് കണ്വീനര് അധിക്ഷേപിച്ചപ്പോള് അത് തെറ്റാണെന്ന് പറയാനോ,അത് പിന്വലിക്കണമെന്ന് പറയാനോ ഇന്ന് ആര്യാരാജേന്ദ്രനെ പിന്തുണക്കുന്ന ഇന്നത്തെ ബഹു.മന്ത്രിയും അന്നത്തെ ഡി.വൈ.എഫ്.ഐയുടെ അഖിലേന്ത്യാ പ്രസിഡണ്ടുമായ പി.എ.മുഹമ്മദ് റിയാസിനെ കണ്ടിരുന്നില്ലെന്നും രമ്യ പറഞ്ഞു. ഫെയ്സ്ബുക്ക് കുറിപ്പ് ഇവിടെ ഇങ്ങനെയാണ് ഭായ്..!! രമ്യഹരിദാസിനും, കെ.കെ.രമ MLA യ്ക്കും,MG യൂണിവേഴ്സിറ്റിലെ AISF വനിതാ നേതാവിനും വാളയാറിലെ അമ്മയ്ക്കും ഒരു നീതി. മേയര് ആര്യാ രാജേന്ദ്രനും CPIM അംഗങ്ങള്ക്കും പാര്ട്ടിയെ പുകഴ്ത്തിയും അനുകൂലിച്ചും പാര്ട്ടിയുടെ നെറികേടുകള്ക്ക് മൗനം പാലിക്കുകയും ചെയ്യുന്ന വനിതകള്ക്ക് മറ്റൊരു നീതിയും. കേരളം ഇപ്പോള് ഇങ്ങനെയൊക്കെയാണ്. പാര്ട്ടിയുടെ,കൊടിയുടെ നിറം നോക്കിയാണ് നീതി. ബ്ലോക്ക് പഞ്ചായത്ത് പ്രസിഡണ്ടായിരുന്ന രമ്യ ഹരിദാസിനെ LDF കണ്വീനര് അധിക്ഷേപിച്ചപ്പോള് അത് തെറ്റാണെന്ന് പറയാനോ,അത് പിന്വലിക്കണമെന്ന് പറയാനോ ഇന്ന് ആര്യാരാജേന്ദ്രനെ പിന്തുണക്കുന്ന ഇന്നത്തെ ബഹു.മന്ത്രിയും അന്നത്തെ DYFI യുടെ അഖിലേന്ത്യാ പ്രസിഡണ്ടുമായ പി.എ.മുഹമ്മദ് റിയാസിനെ കണ്ടിരുന്നില്ല.ആ പരാമര്ശത്തില് ഇന്നേവരെ എ.വിജയരാഘവന് ഖേദം പ്രകടിപ്പിച്ചതായി അറിഞ്ഞിട്ടില്ല.കേസെടുക്കാന് നിയമോപദേശം തേടുകയോ കേസ് എടുക്കുകയോ ചെയ്തതായി അറിയില്ല. അവിടുന്നിങ്ങോട്ട് പാര്ലമെന്റ് അംഗമായത് മുതല് നേരിട്ടും സാമൂഹ്യ മാധ്യമങ്ങളിലും ഞാന് നേരിട്ട അധിക്ഷേപത്തിനുംഅവഹേളനത്തിനും കാരണം ഞാനൊരു കമ്മ്യൂണിസ്റ്റ് പാര്ട്ടിക്കാരിയല്ല എന്നതായിരുന്നു കാരണം.നിയമസഭ തെരെഞ്ഞെടുപ്പ് സമയത്ത് കാലൊടിഞ്ഞു ചികിത്സയിലായിരുന്ന ഞാന് പ്രചരണ രംഗത്തിറങ്ങിയത് എത്ര വികൃതമായാണ് സോഷ്യല് മീഡിയയില് ചിത്രീകരിച്ചത് .കഠിനമായ വേദന സഹിച്ചും സ്വന്തം ആദര്ശത്തിനുവേണ്ടി പ്രചാരണം നടത്തിയ എന്നെ നാടകനടിയാക്കിയാണ് സൈബര് പോരാളികള് ആഘോഷിച്ചത്. അതിനെതിരെ ഏതെങ്കിലും സിപിഐഎം നേതാക്കള് പ്രതികരിച്ചോ? സിപിഐഎം അണികളെ അങ്ങനെ ചെയ്യരുതെന്ന് ഏതെങ്കിലും ഒരു നേതാവ് വിലക്കിയോ? ആലത്തൂരില് വെച്ച് ഭീഷണിയും തെറിവിളിയും ഉണ്ടായപ്പോള് അതിനെതിരെ പരാതി പറഞ്ഞപ്പോള് എന്നെ അവഹേളിക്കാനാണ് CPIM നേതാക്കളും സോഷ്യല് മീഡിയയിലൂടെ സൈബര് പോരാളികളും എനിക്കെതിരെ നടത്തിയ തെറിവിളികള്ക്കും അവഹേളനത്തിനും കണക്കുണ്ടോ? അതിന് എന്ത് നടപടിയുണ്ടായി? പാലക്കാട് ലോക്ക് ഡൗണ് കാലത്ത് ഭക്ഷണം വാങ്ങാന് ചെന്ന എന്നെ 10 മിനിറ്റിലധികം പിറകെ നടന്ന് വീഡിയോ ഷൂട്ട് ചെയ്യുകയും എന്റെ കൈ തട്ടിമാറ്റുകയും ചെയ്ത സംഭവത്തില് എന്നെ സമൂഹത്തിന് മുന്നില് അവതരിപ്പിച്ചത് എങ്ങനെയായിരുന്നു? എത്രമാത്രം അധിക്ഷേപിച്ചു. ഒരു CPIM ജനപ്രതിനിധിയെയാണ് അങ്ങനെ ചെയ്തിരുന്നെങ്കില് എന്താകുമായിരുന്നു? സെല്ഫി എടുത്ത പാര്ട്ടി പ്രവര്ത്തകന്റെ മൊബൈല് തട്ടിമാറ്റിയ മുഖ്യമന്ത്രിയുള്ള നാട്ടിലാണ് ഒരു വനിത ജനപ്രതിനിധിയെ പത്ത് മിനുട്ടിലധികം പിറകെ നടന്ന് വീഡിയോ ഷൂട്ട് ചെയ്തത്.അന്ന് സോഷ്യല് മീഡിയയില് ഞാന് നേരിട്ട അധിക്ഷേപം വളരെ വേദനിപ്പിക്കുന്നതായിരുന്നു.അത് പരാതിപ്പെട്ടതിന് പോലും എന്നെ ആക്ഷേപിച്ചു.രമ്യ ഹരിദാസ് പാട്ടു പാടിയാല് പാര്ലമെന്റില് പാട്ടുകച്ചേരി അല്ല,പാട്ടുകാരി ദലീമ മത്സരിച്ചാല്,പാട്ടു പാടിയാല് നിയമസഭയില് പാട്ടുകച്ചേരി ആണോ എന്നാലും ചോദിച്ചേക്കരുത്.കാരണം,അവര് മത്സരിക്കുന്നത് സിപിഐഎമ്മില് ആണ്.നീതിയുടെ ഓരോ തരംതിരിവുകള്.. രമ്യ ഹരിദാസും മറ്റ് പാര്ട്ടികളിലുള്ളവരും എല്ലാം സഹിച്ചുകൊള്ളണം,അതായിരുന്നു നിലപാട്.AISF ന്റെ വനിതാ പ്രവര്ത്തക MG യൂണിവേഴ്സിറ്റിയിലെ SFI ക്കാരാല് അക്രമിക്കപ്പെട്ടപ്പോള് ജാതി പരമായും ശാരീരികമായും ആക്രമിക്കപ്പെട്ടപ്പോള് ആ പെണ്കുട്ടിയോട് ചോദിച്ചതും തെളിയിക്കാന് വീഡിയോ കൊണ്ടുവരാനായിരുന്നു .CPIM അല്ലാത്തവരെല്ലാം പരാതി പറഞ്ഞാല് കള്ളം. അവര് വീഡിയോ തെളിവ് ഹാജരാക്കണം.അല്ലെങ്കില് അവര് വ്യാപകമായി അവഹേളിക്കപ്പെടും.SFI ക്കെതിരെ പരാതി പറഞ്ഞ AISF പ്രവര്ത്തക നേരിട്ട അശ്ലീല പ്രയോഗങ്ങളും കമന്റുകളും എത്രത്തോളം ഭീകരമായിയിരുന്നു.അതിനൊന്നും ഒരു മന്ത്രിമാര്ക്കും വിഷമം തോന്നിയതായി കണ്ടില്ല.ഇതാണ് ഇരട്ട നീതി.സിപിഐ എമ്മിനെ പുകഴ്ത്തി പറയുകയും പാര്ട്ടി അംഗമാവുകയും ചെയ്താല് അവര് ചെയ്യുന്നതെല്ലാം നല്ല കാര്യം. തെറ്റ് ചെയ്താല് പോലും ന്യായീകരിക്കാനും പിന്തുണയ്ക്കാനും മന്ത്രിമാര് മുതല് താഴെത്തട്ടിലുള്ള സൈബര് പോരാളികള് വരെ മുന്നിട്ടു ഇറങ്ങും.സിപിഐഎമ്മിന് പുറത്തുള്ളവരുടെ അഭിമാനത്തിനും പരാതികള്ക്കും യാതൊരു വിലയും ഇല്ല.അവരെ ആര്ക്കുവേണമെങ്കിലും ആക്ഷേപിക്കാം അവഹേളിക്കാം,മോര്ഫിംഗ് നടത്താം വൃത്തികെട്ട അശ്ലീല ട്രോളുകള് ഇറക്കാം..എല്ലാം സഹിച്ചു കൊള്ളണം..നിരപരാധി ആണെങ്കില് പോലും പിന്തുണക്കാന് സ്വന്തം പാര്ട്ടിക്കാരല്ലാത്ത ഒരാളെയും പ്രതീക്ഷിക്കരുത് സാംസ്കാരിക നായകരെ പോലും പ്രതീക്ഷിക്കിച്ചേക്കരുത്. ഇതാണ് ഇന്നത്തെ കേരളം പഠിപ്പിക്കുന്നത്. എനിക്കെതിരെയുള്ള എ. വിജയരാഘവന്റെ പദപ്രയോഗങ്ങള് ദ്വയാര്ത്ഥമുള്ളതും അവഹേളിക്കുന്നതുമായിരുന്നില്ലേ?കെ മുരളീധരന് എംപി നടത്തിയ പരാമര്ശം മേയറുടെ മനസ്സ് വിഷമിച്ചെങ്കില് ഖേദം ഖേപ്രകടിപ്പിക്കുന്നു എന്നു പറയാനുള്ള മാന്യത അദ്ദേഹം കാണിച്ചു.അതാണ് ഒരു കോണ്ഗ്രസുകാരനും സിപിഐഎം കാരനും തമ്മിലുള്ള വ്യത്യാസം..ഒരു കോണ്ഗ്രസ് ,യുഡിഎഫ് നേതാവിന്റെ ഏറ്റവും വലിയ ഗുണം അതാണ്. കെ മുരളീധരന് എം.പി ഇന്ന് കാണിച്ചത് ആ ഗുണമാണ്.CPIM നേതാക്കള്ക്ക് ഇല്ലാത്തതും അതുതന്നെ.എതിരെ നില്ക്കുന്നവരെ മുഴുവന് അവഹേളിക്കുകയും സ്വന്തം പാര്ട്ടിക്കാര് ചെയ്യുന്ന എന്തു നെറികേടുകളും ന്യായീകരിക്കുകയും ചെയ്യുന്ന നേതാക്കളും അണികളും ഉള്ള ഒരു നാട്ടില് ഒരാളും നീതി പ്രതീക്ഷിച്ചേക്കരുത്,ഒന്നിച്ച് ഒരു മുന്നണിയില് ആണെങ്കിലും. മറക്കേണ്ട,ബംഗാളിലെ സിപിഎമ്മിന് പറ്റിയതും ഇതുതന്നെയായിരുന്നു.